Ilum il-Partit Laburista se jkun qed jorganizza maratona ġbir ta' fondi. Dan huwa avveniment annwali għall-Partit Laburista li darba f'sena jdur fuq is-sostenituri tiegħu u l-pubbliku ġenerali biex jagħtih is-sostenn tiegħu. B'dak miġbur illum tkun ippjanata sena ħidma b'għaqal. Hawn ukoll xi ftit differenti mill-Partit Nazzjonalista, li sar jorganizza attività bħal din bosta drabi fis-sena għax iħoss li għandu bżonn iktar flus għax għal darba oħra jkun ippjana ħażin. Hemm diversi raġunijiet għaliex wieħed għandu jappoġġja lill-Partit Laburista anke llum. Qabel xejn għax il-Partit Laburista huwa l-uniku partit li sal-lum ippubblika dejjem il-kontijiet tiegħu. U għax il-Partit Laburista baqa' jħaddan il-ħsieb li jiġbor il-ftit mingħand il-ħafna bi trasparenza assoluta. X'kuntrast mal-Partit Nazzjonalista li biex jevita l-iskrutinju tal-liġi tal-finanzjament tal-partiti ħoloq skema ta' self sigriet. Skema fejn in-nies isellfu l-eluf. Iżda, ma nafux min huma. Ma nafux x'obbligi għandu lejhom il-Partit Nazzjonalista u ma nafux lanqas kemm sellfu. Iżda, imbagħad hemm raġunijiet oħra. Li forsi għan-nies jistgħu jidhru iktar importanti u ma tagħtihomx tort. Is-sostenn lill-Partit Laburista għandu jkun ukoll riżultat tal-fatt li b'ħidmet il-Partit Laburista fil-gvern Malta qed tinbidel għall-aħjar. In-nies qed igawdu minn benefiċċji mingħajr preċedent. Filwaqt li l-Kabinett tal-amministrazzjoni preċedenti kien medhi jżid lilu nnifsu €500 fil-ġimgħa, dan il-Gvern huwa medhi jniedi inizjattiva wara oħra li jħallu iktar flus fil-but tan-nies. Fosthom familji li qed igawdu minn child care b'xejn għal sena wara oħra. Jew pensjonanti li għall-ewwel darba f'25 sena raw il-pensjoni tagħhom tiżdied u issa mhux se tkun intaxxata. Oħrajn insterqu u ħadu ġustizzja. Bħall-eks ħaddiema tas-Sea Malta li raw il-każ tagħhom il-qorti jingħalaq wara li ftiehmu, jew dawk li ħallsu t-taxxa żejda fuq il-karozza u issa ħadu rifużjoni. Donazzjoni mingħand dawn tkun tfisser sinjal ta' fiduċja u messaġġ biex il-Gvern jibqa' jieħu miżuri simili. Bħall-ħidma bla preċedent fl-Ispiżerija tal-Għażla Tiegħek fejn illum spiċċaw għal kollox il-pilloli out of stock. Suċċess importanti fil-qasam tas-saħħa li jingħaqad ma' oħrajn bħat-tnaqqis fiż-żmien ta' stennija għall-operazzjonijiet u l-fatt li kienu eliminati għalkollox il-pazjenti fil-kurituri. Donazzjoni li tkun ukoll messaġġ favur it-tnaqqis fit-taxxa li għamel il-Gvern f'kull baġit minn meta kien elett, jew l-in work benefit li gawdew minnu mijiet ta' ħaddiema b'għotjiet li għenuhom jgħixu ħajja diċenti ladarba kienu fid-dinja tax-xogħol. Għax dan hu gvern li jippremja l-bżulija u min tassew irid jirnexxi jagħtih kull appoġġ. Għalhekk student li rrepeta sena u li huwa determinat li jieħu ċans ieħor reġa' ngħata l-istipendju, li żdied għal sena wara oħra. Imma kif hawn min iħobb jgħid li l-bniedem ma jgħix bil-ħobż biss u hawn ukoll hemm bżonn messaġġ biex nibqgħu mexjin fid-direzzjoni tajba li qbadna. Il-liġi tal-whistleblower, il-liġi tal-istandards fil-ħajja pubblika, is-sensiela ta' liġijiet li naqqsu s-saħħa minn idejn il-politiku, bħal bidla f'kif jinħatru l-ġudikatura, huma lkoll inizjattivi li jistħoqqilhom messaġġ ta' appoġġ. Messaġġ ta' appoġġ minn poplu kburi għax ħajtu qed tinbidel għall-aħjar. Iżda, kburi wkoll għax pajjiżu qed jispikka fil-fora internazzjonali. Bil-Presidenza tal-Kunsill tal-Unjoni Ewropea wara l-bieb kellna messaġġ wara ieħor ta' kemm Malta hi mħejjija u ta' kemm għandna nkunu kburin. Mill-President tal-Kunsill, għal dak tal-Parlament Ewropew, sa dak tal-Kummissjoni Ewropea kollha tkellmu dwar kemm Malta hija pajjiż żgħir imma b'saħħtu. Dan għax fit-tmun hemm Gvern li jaf sew fejn għandhom ikunu l-prijoritajiet tiegħu. U għax din li qbadna hija triq tajba hemm bżonn li nibqgħu fiha, anke jekk nirfinaw fejn hemm bżonn. Donazzjoni lill-Partit Laburista llum tilħaq dan il-għan.